Dié kunstenaars te sien in ‘Afrikaans is groot’Afrikaans is Groot (Foto: Facebook) Afrikaans is vanjaar nóg groter as voorheen. Só sê die organiseerders van dié gewilde musiekkonserte wat vanjaar op 24 en 25 November en 1 en 2 Desember in die Time Square Arena by Pretoria se splinternuwe Menlyn Maine-winkelsentrum aangebied word. Die organiseerders het vroeër vandeesmaand in ŉ verklaring gesê dié konsert skuif vanjaar na Menlyn Maine omdat daar nou nagenoeg 1 300 kaartjies per konsert meer is. “Hierdie reuse-arena sal voortaan die tuiste van ‘Afrikaans is groot’ wees,” het die organiseerders gesê. “Die grootste konsert in Suid-Afrika op die verhoog [is voortaan] in die grootste binnehuis-arena in die land.” Kunstenaars wat vanjaar in dié konserte te sien gaan wees is Juanita du Plessis, Steve Hofmeyr, Bobby van Jaarsveld, Refentse, Theuns Jordaan, Laurika Rauch, Die Heuwels Fantasties, Lianie May, Karlien van Jaarsveld, Jay, Riana Nel, Jannie Moolman, Elvis Blue, Snotkop, Corlea Botha, Touch of Class, Monique Steyn en Dewald Wasserfall. “Afrikaans is groot” het egter Maandag aangekondig talle ander verrassings, wat later bekendgemaak sal word, wag op konsertgangers. Kaartjieverkope open op 26 April om 10:00 by TicketPro. Vir meer inligting besoek “Afrikaans is groot” se Facebook-blad.